MALTA QORTI TAL-MAĠISTRATI (MALTA) BĦALA QORTI TA' ĠUDIKATURA KRIMINALI MAĠISTRAT DR. CHARMAINE GALEA Illum 2 ta' Ġunju 2021 Kumpilazzjoni numru 312/21CG Il-Pulizija (Spettur Ryan Bugeja Gauci) Vs Neil Oneill (KI: 12654L) Il-Qorti; Rat l-imputazzjoni miġjuba kontra Neil Oneill li ġie akkużat talli b'diversi atti magħmulin minnu stess, ukoll jekk fi żminijiet differenti, li kienu jiksru l-istess disposizzjoni tal-liġi u li ġew magħmula b'riżoluzzjoni waħda u ċioè: Talli fix-xahar ta' Mejju 2021 u fix-xhur ta' qabel ġewwa l-fond 15, Triq il- Kartaġiniżi, Baħar iċ-Ċaghaq, In-Naxxar: Ikkommetta serq ta' deheb, liema serq huwa aggravat bil-persuna, bil-lok, u bil-valur li jeċċedi l-elfejn, tliet mija u disgħa u għoxrin ewro u sebgħa u tletin ċenteżmu (€2,329.37) liema serq sar għad-dannu ta' Alfred Oneill u/jew ta' xi persuna/i u/jew ta' xi entità oħra u dan bi ksur tal-Artikoli 18, 261(c)(d)(e), 267, 268(b), 269(g) u 280(1) tal-Kap 9 tal-Liġijiet ta' Malta. Il-Qorti ġiet mitluba li f'każ ta' ħtija minbarra li tinflinġi l-pieni stabbiliti mil- liġi, tordna lill-imsemmi persuna sabiex tħallas l-ispejjeż li għandhom x'jaqsmu mal-ħatra tal-esperti, jekk ikun il-każ, ai termini tal-Artikolu 533(1) tal-Kap 9 tal- Liġijiet ta' Malta. Rat id-dokumenti esebiti; Rat li l-imputat ammetta għall-imputazzjoni miġjuba kontra tiegħu u kkonferma din l-ammissjoni anke wara li l-Qorti tatu żmien jikkonsidra l-pożizzjoni tiegħu u spjegatlu l-piena relattiva; Rat ir-rapport tal-Uffiċjal tal-Probation Ritianne Sultana Azzopardi Farrugia; Semgħet it-trattazzjoni dwar il-piena. Ikkunsidrat: Il-Qorti, wara li semgħet l-ammissjoni tal-imputat u rat id-dokumenti esebiti, tqis li l-imputazzjoni ġiet sodisfaċentement ippruvata. Illi dwar il-piena l-Qorti ħadet in konsiderazzjoni l-koperazzjoni tal-imputat mal- Pulizija, il-fedina penali netta u wkoll li l-imputat għadu kemm għalaq tmintax-il sena. Ħadet ukoll in konsiderazzjoni li l-vittma hija n-nannu tal-imputat u li huwa abbuża mill-fiduċja tiegħu u li konsegwenza ta' dan l-inċident huwa ġie affetwat anke f'saħħtu. Illi l-Qorti hija tal-fehma illi tenut kont tal-gravità tar-reat imwettaq imma wkoll tenut kont tal-età żgħira tal-imputat, huwa għandu jingħata ċ-ċans li jiġi trattat b'piena mhux karċerarja b'dana illi jrid joqgħod ferm attent li ma jwettaq l-ebda reat ieħor fil-futur għaliex altriment ikun rema din l- opportunità li se tagħtih din il-Qorti. DECIDE Għaldaqstant, il-Qorti, wara li rat l-artikoli 18, 261 (c), (d) u (e), 267, 268 (b), 269 (g) u 280 (1) tal-Kodiċi Kriminali tiddikjara lill-imputat Neil Oneill ħati tal- imputazzjoni dedotta fil-konfront tiegħu u ai termini tal-artikolu 7 tal-Kapitolu 446 tal-Liġijiet ta' Malta tpoġġih taħt Ordni ta' Probation għal żmien tliet (3) snin mil-lum bil-kundizzjonijiet elenkati fl-ordni mogħtija kontestwalment, liema ordni tifforma parti integrali minn din is-sentenza. In oltre l-Qorti qiegħda tohrog Ordni ta' Trattament ai termini tal-artikolu 412 D tal-Kodiċi Kriminali sabiex l-imputat jieħu dik il-kura li hemm bżonn jieħu, fosthom sabiex jeħles mill-vizzju tad-droga. In oltre ai termini tal-artikolu 24 tal-Kapitolu 446 tal-Liġijiet ta' Malta, il-Qorti tordna lill-ħati iħallas lil Alfred Oneill is-somma ta' sittin elf ewro (€60,000). Fl-aħħarnett, il-Qorti ai termini tal-artikolu 412 C tal-Kodiċi Kriminali qiegħda toħroġ Ordni ta' Protezzjoni favur Alfred Oneill. Il-Qorti, ai termini tal-artikolu 7(7) tal-Kap 446 tal-Liġijiet ta' Malta spjegat lill- imputat fi kliem ordinarju l-import ta' din is-sentenza u x'jiġri jekk jikkommetti reat ieħor fi żmien tliet (3) snin u/jew jekk ma joqgħodx għall-ordnijiet lilu mogħtija. Il-Qorti tordna li kopja tal-Ordni ta' Probation tiġi mogħtija minnufih lill-imputat u kopja oħra għandha tiġi notifikata minnufih lid-Direttur tas-Servizzi tal- Probation u Parole sabiex ikun jista' jassenja uffiċjal tal-probation li jkun responsabbli għas-sorveljanza tal-imputat. Dr. Charmaine Cimen Previ Diane Bennett Deputat Reġistratur